सड़क दुर्घटना में घायल युवक की मौत
भास्कर संवाददाता | बुरहानपुर
इंदौर-इच्छापुर हाईवे पर ट्रक और हार्वेस्टर मशीन की भिड़ंत में कुल 5 युवकों की मौत हो गई। पांचवें युवक को हार्वेस्टर मशीन से जिंदा निकाला गया लेकिन अस्पताल लाने पर उसने दम तोड़ दिया। हादसे के बाद मौके पर ट्रक ड्राइवर और हार्वेस्टर पर बैठे 4 युवकों की मौके पर मौत हुई थी।
रविवार रात 9.30 बजे असीरगढ़ के पास ट्रक और हार्वेस्टर मशीन की टक्कर से राजस्थान के धौलपुर निवासी ट्रक ड्राइवर कंपोडर पिता भगीरथ (35), हार्वेस्टर मशीन पर बैठे विदिशा जिले के गांव गुलाबगंज निवासी अनिल खुमानसिंह रघुवंशी (35), करारिया निवासी कमलेश बाबूलाल (40), धीरज बालमुकुंद (30), कालू गणेशराम (30) की मौत हुई है। यह सभी खरगोन जिले से गेहूं काटकर महाराष्ट्र में कटाई करने के लिए जा रहे थे। घायल कमलेश बाबूलाल को चार घंटे बाद हार्वेस्टर मशीन से निकाला तो उसकी सांसें चल रही थी। जिला अस्पताल लाने पर इलाज के दौरान उसकी मौत हो गई। सोमवार सुबह शवों का पीएम किया गया। बुरहानपुर पुलिस ने परिजनों को बुलाया।
8 माह पहले हुआ था बेटा
मामा मोहनसिंह ने बताया अनिल की शादी 3 साल पहले प्रिया से हुई थी। अनिल को एक 2 साल का बेटा छोटू है और करीब 8 महीने पहले दूसरे बेटे का जन्म हुआ। अनिल की मौत से बच्चों के सिर से पिता का साया उठ गया है।
hin_Deva bho_Deva hin_Deva hin_Deva hin_Deva hin_Deva